REGOLAMENT TAL-KUMMISSJONI (KE) Nru 1996/2004
tad-19 ta' Novembru 2004
jaċċetta l-impenji proposti in konnessjoni mal-proċeduri ta’ kontra d-dumping li għandhom x’jaqsmu man-nitrat ta’ l-ammonju importat li joriġina mill-Federazzjoni Russa u l-Ukrajna u li n-nitrat ta’ l-ammonju li joriġina mill-Federazzjoni Russa jew l-Ukrajna jibqa’ jiġi importat bil-kundizzjoni tar-reġistrazzjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-bejgħ ta’ oġġetti importati taħt il-prezz minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikoli 8, 21 u 22 (c) tiegħu,
Wara li kkonsultat lill-Kumitat tal-Konsulenza,
Billi:
A. PROĊEDURA
(1)
Bir-Regolament (KE) Nru 132/2001 (2), il-Kunsill impona dazju definittiv kontra d-dumping tan-nitrat ta’ l-ammonju importat (“il-prodott ikkonċernat”) li joriġina mill-Ukrajna. Bir-Regolament (KE) Nru 658/2002 (3), wara skadenza u reviżjoni temporanja, il-Kunsill impona dazju definittiv kontra d-dumping ta’ dan il-prodott importat li joriġina mill-Federazzjoni Russa (“Russja”).
(2)
F’Marzu 2004, permezz ta’ publikazzjoni ta’ avviż fil-Ġurnal Uffiċjali ta’ l-Unjoni Ewropea (4) il-Kummissjoni ħabbret l-introduzzjoni ta’ reviżjoni parzjali temporanja tal-miżuri eżistenti dwar l-importazzjoni tal-prodott ikkonċernat li joriġina mir-Russja u l-Ukrajna (“il-miżuri”) sabiex tindaga sewwa jekk dawn għandhomx ikunu adattati biex jitqiesu ċerti konsegwenzi tat-tkabbir ta’ l-Unjoni Europea għal 25 Stat Membru (“it-tkabbir”).
(3)
Il-Kunsill ikkonkluda li kien fl-interess tal-Komunità li jipprovdi għall-adattament temporanju tal-miżuri eżistenti sabiex jevita impatt mhux mistenni u negattiv b’mod eċċessiv fuq l-importaturi u l-utenti fl-għaxar Stati Membri ġodda li ssieħbu ma’ l-Unjoni Ewropea (“l-EU10”) immedjatament wara t-tkabbir. Tqies li l-aħjar mezz sabiex dan jinkiseb kien illi l-impenji proposti mill-partijiet li qed jikkooperaw ikunu aċċettati, b’elementi ta’ prezzijiet ta’ importazzjoni minimi u limiti kwantitattivi.
(4)
Għalhekk, bir-Regolament (KE) Nru 1001/2004 (5), il-Kummissjoni aċċettat bħala miżura speċjali l-impenji għall-perjodu qasir minn (i) produttur li jesporta l-prodott ikkonċernat fl-Ukrajna (OJSC “Azot”) (ii) produttur li jesporta fir-Russja (OJSC MCC Eurochem in konnessjoni mal-merkanzija prodotta fil-faċilitajiet ta’ produzzjoni ta’ JSC Nak Azot, Russja) u mibjugħa minn kumpanija konnessa magħha (Cumberland Sound Ltd., il-Gżejjer Verġni Britanniċi) (iii) żewġ produtturi Russi konnessi flimkien li jesportaw (Kumpanija bl-Istokk Konġunt “Acron” u Kumpanija bl-Istokk Konġunt “Dorogobuzh”).
(5)
Sabiex tipprovdi għall-eżenzjoni mid-dazju kontra d-dumping mogħtija bi qbil ma’ l-impenji, ir-Regolament (KE) Nru 658/2002 u r-Regolament (KE) Nru 132/2001 ġew emendati permezz tar-Regolament (KE) Nru 993/2004 (6).
(6)
Kien stipulat fir-Regolament (KE) Nru 1001/2004 li l-aċċettazzjoni ta’ l-impenji se tkun limitata għall-perjodu inizjali ta’ sitt xhur (“il-perjodu oriġinali”) mingħajr preġudizzju għat-tul taż-żmien normali għall-applikazzjoni tal-miżuri eżistenti u għall-iskadenza ta’ dawn il-miżuri la darba dan il-perjodu jkun għadda għajr meta l-Kummissjoni tqis xieraq li testendi l-perjodu ta’ applikazzjoni.
(7)
Kif hemm imniżżel fil-premessa 15 tar-Regolament (KE) Nru 1001/2004, l-aċċettazzjoni ta’ dawn l-impenji tkompli bil-kundizzjoni li fit-tmiem tal-perjodu ta’ sitt xhur issir stima liema tivverifika jekk għadhomx jeżistu jew le dawk il-kundizzjonijiet eċċezzjonali u negattivi għall-konsumaturi fl-EU10 li wasslu sabiex l-impenji jkunu aċċettati. Bħala parti mill-istima komplessiva, valutazzjoni ta’ kemm il-kumpaniji kkonċernati huma konformi ma’ l-impenji tagħhom saret ukoll.
B. STIMA
1. Kontenut ta’ l-impenji kurrenti
(8)
L-impenji eżistenti li kienu proposti mill-kumpaniji jobbligawhom, inter alia, li jesportaw lill-klienti fl-EU10 skond il-mudell tradizzjonali tal-kummerċ bl-istess jew b’ogħla minn ċerti prezzijiet minimi ta’ importazzjoni (“MIPs”). Dawn l-MIPs jeliminaw b’mod sinifikattiv il-bejgħ inġurjuz ta’ oggetti taħt il-prezz kif irriżulta fl-investigazzjonijiet oriġinali. Esportazzjoni bħal din għandha wkoll issir fil-qafas ta’ limiti kwantitattivi stabbiliti fuq il-bażi ta’ influssi preċedenti ta’ esportazzjoni tradizzjonali lejn l-EU10.
(9)
Il-kundizzjonijiet ta’ l-impenji jobbligaw lill-kumpaniji firmatarji li jipprovdu wkoll lill-Kummissjoni b’informazzjoni regolari u ddettaljata f’għamla ta’ rapport kull xahar dwar il-bejgħ li ghamlu lill-EU10 (jew il-bejgħ ta’ merkanzija mixtrija minn partijiet konnessi fil-Komunità) u li jaċċettaw ispezzjonijet ta’ verifika mill-Kummissjoni. Sabiex tkun tista’ tosserva b’mod komplet l-effettività ta’ l-impenji, il-Kummissjoni rċeviet ftehim bil-miktub mill-klienti tradizzjonali ta’ l-esportaturi li jinsabu fl-EU10 f’liema ftehim dawn jgħidu li jippermettu ispezzjonijiet ta’ verifika fil-postijiet tal-proprjetà tagħhom.
2. Konformità ma’ l-impenji kurrenti
(10)
Ispezzjonijiet ta’ verifika lill-produtturi li jesportaw urew li l-kumpaniji kkonċernati kienu osservaw l-MIPs u li l-volumi esportati lejn l-EU10 ma kinux qabżu l-livelli tal-limiti kwantitattivi stipulati fl-impenji. Barra dan, irriżulta li ġeneralment il-kumpaniji rrispettaw il-mudelli tradizzjonali tal-kummerċ ma’ klienti individwali fl-EU10. Barra dan, skond l-informazzjoni disponibbli, l-ebda “spill-overs” mill-EU10 għall-EU15 tal-prodott ikkonċernat li bbenefika minn eżenzjoni lill-imprizi mid-dazji kontra d-dumping ma kienu evidenti.
3. Analiżi tal-kundizzjonijiet għall-aċċettazzjoni kontinwa ta’ intrapriżi
(11)
Analiżi tar-rapporti li jsiru kull xahar dwar il-bejgħ jingħataw lill-Kummissjoni mill-kumpaniji kkonċernati. L-analiżi permezz tad-data ta’ l-istatistika Uffiċjali disponibbli wriet li għalkemm kien hemm konverġenza fil-prezzijiet, differenza konsiderevoli kienet għadha teżisti bejn il-prezzijiet għall-prodott ikkonċernat fl-EU10 u l-EU15. Barra dan, għalkemm kien osservat li l-volumi mir-Russja u l-Ukrajna lejn l-EU10 kienu naqsu miż-żmien tat-tkabbir, il-volumi kienu baqgħu sinifikanti minħabba l-fatt li l-perjodu taħt eżami huwa wieħed mill-“istaġuni ta” bejgħ baxx’ għall-prodott kkonċernat. Barra dan, kif hemm indikat fil-premessa 28 tar-Regolament (KE) Nru 993/2004, żjieda annormali fil-volum ta’ l-oġġett esportat lejn l-EU10 kienet osservata qabel it-tkabbir fl-2003 u l-ewwel ftit xhur tas-sena 2004. Dan seta’ wkoll ikkontribwixxa għat-tnaqqis fil-kwantitajiet importati fl-EU10 wara t-tkabbir.
C. KONKLUŻJONI
1. Aċċettazzjoni ta’ l-impenji
(12)
Meta wieħed joqgħod il-kundizzjonijet eċċezzjonali u negattivi ta’ qabel it-tkabbir li ddeterminaw l-eżistenza ta’ l-impenji, u li l-kundizzjonijet ta’ l-impenji kienu rrispettati mill-kumpaniji kkonċernati fil-perjodu inizjali ta’ l-applikazzjoni, l-aċċettazzjoni ta’ l-impenji proposti mill-kumpaniji kkonċernati għalperjodu ieħor huwa ġġustifikat.
(13)
Dak li għandu x’jaqsam mat-tul ta’ dan il-perjodu: huwa kkunsidrat li perjodu ta’ applikazzjoni ta’ aktar minn sitt xhur jiċhad il-kunċett illi l-impenji huma ta’ natura transitorja, għalhekk, l-aċċettazzjoni tagħhom tibda mill-21 ta’ Novembru 2004 sa l-20 Mejju 2005 (il-“perjodu finali”).
(14)
Rigward il-livell tal-limiti kwantitattivi li se japplikaw fil-perjodu finali, ta’ min jinnota li dawn kienu kkalkulati permezz ta’ l-istess metodoloġija li ntużat sabiex il-limiti kwantitattivi għall-perjodu oriġinali kienu stabbiliti (għalkemm fil-perjodu oriġinali l-volumi tradizzjonali kienu tnaqqsu sabiex il-volumi annormali ta’ l-oġġett importat qabel it-tkabbir jittiehdu in konsiderazzjoni, l-ebda aġġustament bħal dan mhu se jsir sabiex il-limiti kwantitattivi għall-perjodu finali ikunu ddeterminati). Madankollu, skond it-tendenza għaż-żjieda fil-konsum ta’ dan il-prodott fl-EU10, fattur ta’ żvilupp ittieħed in konsiderazzjoni meta l-limiti kwantitattivi kienu stabbilitti għal kull produttur esportatur li qed igawdi minn impenn għall-perjodu finali.
(15)
Skond ir-Regolament (KE) 993/2004, l-impenji jobbligaw lil kull esportatur tal-produzzjoni li jirrispetta l-MIPs fil-qafas tal-limiti ta’ l-oġġetti importati u, sabiex l-impenji jistgħu jkunu osservati, il-produtturi kkonċernati li jesportaw ftiehmu wkoll li jirrispettaw b’mod ġenerali l-mudell tradizzjonali ta’ bejgħ lill-klienti individwali fl-EU10. Il-produtturi li jesportaw huma wkoll konxji li jekk jinstab illi dawn il-mudelli ta’ bejgħ jinbidlu b’mod sinifikattiv, jew illi b’xi mod isir diffiċli jew impossibbli li l-impenji jkunu osservati, il-Kummissjoni għandha l-jedd li tirtira l-aċċettazzjoni ta’ l-impenji tal-kumpaniji li minflok tirriżulta f’dazji definittivi kontra d-dumping, jew tista’ taġġusta l-livell tal-limiti, jew tieħu passi ohra.
(16)
Hija wkoll kundizzjoni ta’ l-impenji li jekk b’xi mod mhumiex irrispettati, il-Kummissjoni jkollha l-jedd li tirtira l-aċċettazzjoni ta’ dawn u minflok ikunu imposti dazji ta’ kontra d-dumping.
(17)
Il-kumpaniji se jipprovdu lill-Kummissjoni wkoll b’informazzjoni regolari u ddettaljata dwar l-oġġetti esportati lejn il-Komunità, illi jfisser li l-impenji jistgħu jkunu osservati mill-Kummissjoni b’mod effettiv.
(18)
Sabiex il-Kummissjoni tkun tista’ tosserva b’mod effettiv jekk il-kumpaniji humiex konformi ma’ l-impenji, meta talba għar-rilaxx taċ-ċirkolazzjoni libera skond l-impenn ssir lill-awtorità tad-dwana rilevanti, eżenzjoni mid-dazju ssir mal-preżentazzjoni tal-fattura li tinkludi mill-anqas l-oġġetti ta’ informazzjoni llistjati fl-Anness tar-Regolament (KE) 993/2004. Din it-tip ta’ informazzjoni hija wkoll neċessarja sabiex l-awtoritajiet tad-dwana jkunu jistgħu jaċċertaw ruħhom bi preċiżjoni suffiċjenti li l-ġarr ta’ l-oġġetti bil-vapur jikkorrispondi mad-dokumenti kummerċjali. Meta fattura bħal din mhiex ippreżentata, jew meta ma tikkorrispondix mal-prodott ippreżentat id-dwana, id-dazju xieraq kontra d-dumping ikun pagabbli minflok.
2. Konsultazzjoni ma’ Stati Membri
(19)
Skond il-premessaa 15 tar-Regolament (KE) Nru 1001/2004, l-Istati Membri kienu kkonsultati dwar il-proposta li taċċetta l-impenji għal perjodu ieħor. Intqal minn ċerti Stati Membri li l-livell ta’ l-MIPs għandu jiżdied. Madankollu, għandu jkun imfakkar li dawn l-intrapriżi mhumiex ekwivalenti għad-dazju kontra d-dumping billi l-MIPs stabbiliti huma ta’ livelli aktar baxxi minn tas-soltu. Aktarx, iservu bħala “safety net” taħt liema l-prezzijiet fl-EU10 m’għandhomx jinżlu. Minħabba f’hekk u l-fatt li l-impenji huma għall-żmien qasir, flimkien maċ-ċirkostanzi eċċezzjonali taħt liema dawn l-impenji kienu aċċettati, reviżjoni tal-livelli ta’ l-MIP fiż-żmien preżenti mhix ikkunsidrata bħala xierqa.
3. Ammissjoni lill-partijiet interessati
(20)
Il-partijiet interessati kollha, li kienu identifikaw ruhhom, kienu infurmati bl-intenzjoni li l-impenji jkunu aċċettati. L-Assoċjazzjoni tal-produtturi ta’ l-Industrija fil-Komunità ddikjarat illi mhiex se topponi li l-intrapriżi jkunu aċċettati għal perjodu ieħor bil-kundizzjoni li dan ma jaffettwax is-sitwazzjoni tagħha b’mod negattiv. Madankollu, organizazzjoni nazzjonali ta’ produtturi fil-Polonja tenniet l-opinjonijiet ta’ ċerti Stati Membri li l-livelli tal-MIPs għandhom jiżdiedu minħabba li l-livelli tal-prezzijiet stabbiliti ma ppermettewx lill-produtturi tagħha jkopru l-ispejjeż tagħhom. Iżda, għar-raġunijiet imsemmija fil-premessa preċedenti, reviżjoni ta’ l-MIPs mhiex ikkunsidrata bħala xierqa fiż-żmien preżenti.
(21)
Produttur esportatur fir-Russja ta parir lill-Kummissjoni li bi ħsiebu jesporta lejn il-Komunità permezz tal-kumpanija ġdida tal-kummerċ relatata li ġiet stabbilita fl-Isvizzera.
(22)
Il-Kummissjoni ma rċievet l-ebda kummenti oħra li wasslu sabiex hi tbiddel l-opinjonijiet tagħha dwar il-kwistjoni.
D. REĠISTRAZZJONI TA’ L-OĠĠETT IMPORTAT
(23)
Fir-Regolament (KE) Nru 1001/2004, l-awtoritajiet tad-dwana ngħataw l-ordni li jirreġistraw l-importazzjoni tal-prodott ikkonċernat lejn il-Komunità. Il-prodott ikkonċernat joriġina mir-Russja u l-Ukrajna u hu esportat mill-kumpaniji li kienu aċċettaaw l-impenji u għall-liema eżenzjoni mid-dazji kontra d-dumping imposti mir-Regolament (KE) Nru 132/2001 u mir-Regolament tal-Kunsill (KE) Nru 658/2002, kif emendati mir-Regolament tal-Kunsill (KE) Nru 993/2004, kienet mitluba.
(24)
Billi l-aċċettazzjoni ta’ l-impenji għall-perjodu oriġinali beda fil-21 ta’ Mejju 2004, u billi l-aċċettazzjoni ta’ l-impenji għall-perjodu finali ser issegwi direttament il-perjodu oriġinali, dawn iż-żewg perjodi għandhom jitqiesu bħala perjodu wieħed kontinwu. Iżda, skond l-Artikolu 14(5) tar-Regolament bażiku, l-itwal perjodu ta’ reġistrazzjoni hu ta’ disa’ xhur; għalhekk l-awtoritajiet tad-dwana għandhom jirreġistraw dawn l-oġġetti importati sa l-20 ta’ Frar 2005.
ADOTTAT DAN IR-REGOLAMENT:
Artikolu 1
1. L-impenji proposti mill-produtturi li jesportaw, hawn taħt imsemmija, flimkien mal-proċeduri għal kontra d-dumping tan-nitrat ta’ l-ammonju li joriġina mill-Ukrajna u l-Federazzjoni Russa hawnhekk aċċettati:
Pajjiż
Kumpanija
Kodiċi Addizzjonali Taric
Ukrajna
Prodott u esportat minn OJSC “Azot”, Cherkassy, l-Ukrajna lill-ewwel klient indipendenti fil-Komunità li qed jagħmilha ta’ importatur
A521
Federazzjoni Russa
Prodott minn OJSC MCC Eurochem, Moska, ir-Russja fil-faċilitajiet ta’ produzzjoni ta’ JSC Nak Azot, Novomoskovsk, ir-Russja u mibjugħa minn Cumberland Sound Ltd., Tortola, il-Gżejjer Verġni Britanniċi, jew EuroChem Trading Gmbh, Zug, l-Isvizzera lill-ewwel klient indipendenti fil-Komunità li qed jagħmilha ta’ importatur
A522
Federazzjoni Russa
Prodott u esportat minn Kumpanija bl-Istokk Konġunt “Acron”, Veliky Novgorod, ir-Russja jew Kumpanija bl-Istokk Konġunt “Dorogobuzh” Verkhnedneprovsky, Smolensk Region, ir-Russja lill-ewwel klient indipendenti fil-Komunità li qed jagħmilha ta’ importatur
A532
2. B’dan l-awtoritajiet tad-dwana qed jirċievu l-ordni, skond l-Artikolu 14(5) tar-Regolament tal-Kunsill (KE) Nru 384/96 li jkomplu jieħdu l-passi xierqa sabiex sa l-20 ta’ Frar 2005 jirreġistraw in-nitrat ta’ l-ammonju importat, li joriġina mill-Federazzjoni Russa jew l-Ukrajna, li jaqa’ taħt il-kodiċi NM 3102 30 90 u 3102 40 90 prodott u mibjugħ jew prodott u esportat mill-kumpaniji mniżżla fil-paragrafu 1.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni ta’ dan ir-Regolament fil-Ġurnal Uffiċjali ta’ l-Unjoni Ewropea u għandu jibqa’ fis-seħħ sa l-20 ta’ Mejju 2005.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussel, nhar id-19 ta' Novembru 2004.